Til Indre Østfold kommune 25. januar 2021.

v/Kommunestyret

**INNSPILL TIL DEBATTEN OM NAVNEENDRING FRA SKJØNHAUG TIL TRØGSTAD**

Før kommunestyrets historieløse **vedtak** 02.12.20 var tettstedet Skjønhaug senteret i grenda Trøgstad. Nå heter torget i Trøgstad Skjønhaug torg, tettstedet heter Trøgstad – og alt det som lå utenfor Skjønhaug i tidligere Trøgstad kommune, tettsteder som Havnås, Båstad, Tosebygda, heter nå **– ja, hva da??**? Trøgstad ligger visst nå på Skjønhaug, ikke omvendt?

Vi mener det er historieløst å endre tettstedsnavnet Skjønhaug til Trøgstad – og støtter fullt ut at navnet på tettstedet skal beholdes som i dag. I tråd med ***Språkrådets sterke anbefaling*** om å beholde tradisjonell navnebruk for stedsnavnet. Altså at Skjønhaug fortsatt bør hete Skjønhaug – og at hele området Trøgstad, med alle sine tettsteder fortsatt bør hete Trøgstad.

Kommunestyrets endring av navnet fra Skjønhaug til Trøgstad er basert på **frykt** for at navnet Trøgstad skal bli borte. Det er fullstendig historieløst! Forslaget om navneendring innebærer fjerner en viktig del av den norske **kulturarven** – som tradisjonell bruk av stedsnavn faktisk er. At navnet «Trøgstad» allerede er (og har vært) i bruk hos en lang rekke bedrifter og institusjoner, skulle være bevis godt nok på at navnet ikke skal bli glemt. En omtrent fullstendig liste over disse er tidligere presentert flere steder, bl.a. i innlegg på Facebook og i Smaalenene.

Og hvorfor i all verden er det bare Skjønhaug som skal utsettes for denne voldsomme endrings-iveren?? Det har ikke kommet forslag om at Knapstad og Tomter skal endre navn til Hobøl, eller at Hærland og Mysen skal hete Eidsberg?

Trolig vil bruken av gamle stedsnavn i den nye kommunen bare forsterkes – for å holde på lokal identitet og stolthet i de mange tettstedene i den nye kommunen.

Det er dessuten interessant å merke seg at da kommunestyret behandlet denne saken, var det lite diskusjon rundt dette. Kanskje fordi ingen av kommunestyrets medlemmer, bortsett fra de to som faktisk støtte dette rabiate forslaget, er bosatt på Skjønhaug….? Det er bare å håpe at samtlige av kommunestyrets øvrige medlemmer setter seg inn i denne saken på nytt og velger å følge språkrådet anbefaling; nemlig å beholde Skjønhaug-navnet som det er!

Vi innser at Indre Østfold kommune og kommunestyret fremdeles er i etableringsfasen, og at den nye organisasjonen kanskje ikke helt har «satt seg» enda.

I tillegg har vi Covid-19 å slite med og vi har stor medfølelse for utvalgsmedlemmer og kommunestyrepresentanter som sitter timesvis foran skjermen i nettmøter. Man skulle tro at det fantes nok viktige saker å ha fokus på, og at kanskje saksbehandlingen av akkurat dette punktet kan gjøres fort og greit; nemlig å stemme mot rådmannens forslag og gå for Språkrådets anbefaling: La tettstedet Skjønhaug beholde sitt navn og legg denne diskusjonen død én gang for alle!

Med vennlig hilsen

\_\_\_\_\_\_\_\_\_\_\_\_\_\_\_\_\_\_\_\_\_\_\_